*Projekts*

LATVIJAS REPUBLIKAS MINISTRU KABINETS

2016. gada \_\_\_\_\_.\_\_\_\_\_\_\_\_\_\_\_\_ Noteikumi Nr.\_\_\_\_\_

Rīgā (prot. Nr. .§)

**Valsts aģentūras “Latvijas Vēstnesis” nolikums**

Izdoti saskaņā ar

Publisko aģentūru likuma

[4. panta](http://likumi.lv/ta/id/202272-publisko-agenturu-likums#p4) otro daļu

1. Valsts aģentūra “Latvijas Vēstnesis” (turpmāk – aģentūra) ir tieslietu ministra pārraudzībā esoša tiešās pārvaldes iestāde. Tieslietu ministrs aģentūras pārraudzību īsteno ar Tieslietu ministrijas starpniecību.

2. Aģentūras darbības mērķis ir īstenot valsts politiku oficiālās publikācijas un tajā ietvertās informācijas sistematizācijas jomā, tai skaitā veicināt izpratni par normatīvajos aktos noteiktajām privātpersonu tiesībām un pienākumiem (tai skaitā nodrošināt sabiedrības informēšanu un dialogu ar sabiedrību par tiesību politiku, kā arī veicināt sabiedrības tiesiskās domas un apziņas attīstību atbilstoši demokrātiskas valsts principiem), kā arī nodrošināt valsts oficiālās informācijas sniegšanu, oficiālās publikācijas un tajā ietvertās informācijas sistematizācijas procesu.

3. Aģentūra, pildot Oficiālo publikāciju un tiesiskās informācijas likumā noteiktās funkcijas, veic šādus uzdevumus:

3.1. izdod oficiālo izdevumu “Latvijas Vēstnesis” (turpmāk – oficiālais izdevums), tai skaitā ārējos normatīvajos aktos noteiktā kārtībā iesniegto informāciju apkopo un publicē oficiālajā izdevumā un uztur tīmekļa vietni [www.vestnesis.lv](http://www.vestnesis.lv/), kurā nodrošina oficiālā izdevuma pieejamību;

3.2. ārējos normatīvajos aktos noteiktā kārtībā sistematizē tiesību aktus un uztur tīmekļa vietni www.likumi.lv, kurā nodrošina sistematizētu tiesību aktu pieejamību;

3.3. uztur Oficiālo publikāciju informācijas sistēmu;

3.4. nodrošina pasākumus, kas veicina izpratni par normatīvajos aktos noteiktajām privātpersonu tiesībām un pienākumiem (tai skaitā nodrošina sabiedrības informēšanu un valsts dialogu ar sabiedrību par tiesību politiku, kā arī sabiedrības tiesiskās domas un apziņas attīstības veicināšanu atbilstoši demokrātiskas valsts principiem) un nodrošina valsts oficiālās informācijas sniegšanu, tai skaitā:

3.4.1. organizē publiskus pasākumus;

3.4.2. izdod iespieddarbus un nodrošina to pieejamību sabiedrībai;

3.4.3. nodrošina aģentūras dibināto masu informācijas līdzekļu (tai skaitā žurnāla “Jurista Vārds” un tā tīmekļa vietnes www.juristavards.lv, portāla “LVportāls” un tā tīmekļa vietnes www.lv.lv) darbību, izdošanu un pieejamību;

3.5. sniedz maksas pakalpojumus un veic citus normatīvajos aktos noteiktos uzdevumus.

4. Tiesības izdot administratīvos aktus ir aģentūras direktoram. Aģentūras direktora izdotu administratīvo aktu un faktisko rīcību var apstrīdēt Tieslietu ministrijā. Tieslietu ministrijas lēmumu var pārsūdzēt tiesā.

5. Noteikumi stājas spēkā 2017. gada 1. janvārī.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

valsts sekretārs Raivis Kronbergs

10.06.2016. 12:12

352

Daina Ābele

VSIA “Latvijas Vēstnesis”

valdes priekšsēdētāja

67310675, daina.abele@lv.lv